A döntőt 2017. február 24-én tartotta az RTV SLO nyolc előadó részvételével. A végeredmény a nézői szavazás illetve a területi zsűrik szavazatai alapján alakultak ki. Az összes dal elhangzása után nyitották meg a telefonos szavazást, mely tíz percig tartott. A területi zsűrik az Eurovíziós Dalfesztivál gyakorlatához hasonlóan pontozták a produkciókat. Az első helyezett 12 pontot kapott, a második 10-et, a harmadik 8-at, negyedik 6-ot, az ötödik 4-et, míg a hatodik 2 pontot. Az utolsó két helyen végzett produkció nem kapott pontot. A zsűri szavazást követően a nézői szavazatokat is hozzáadták az eredményhez. Az első helyezett 72 pontot kapott, a második 60-at, a harmadik 48-at, negyedik 36-ot, az ötödik 24-et, míg a hatodik 12 pontot. Az utolsó két helyen végzett produkció a nézőktől sem kapott pontot. A versenyprodukciók mellett extra fellépő volt Tony Cetinski, horvát énekes, aki az 1994-es Eurovíziós Dalfesztiválon Dublinban képviselte Horvátországot. Az EMA döntőjében előadta akkori versenydalát a "Nek ti ljubav bude sva"t és a "Laku noć"t. Továbbá a 2016-os Eurovíziós Dalfesztivál ukrán győztese, Jamala "1944" című dalát is előadta vendégprodukcióként. A műsort élőben közvetítette a TV Slovenija 1.